Source: https://podpora.financnasprava.sk/476358-Postup-platite%C4%BEa-dane-pri-v%C3%BDvoze
Timestamp: 2019-08-24 20:07:30+00:00
Document Index: 9607387

Matched Legal Cases: ['§ 47', '§ 47', '§ 47', '§ 47', '§ 47', '§ 47', '§ 19']

Úvod > DPH > Dodanie tovaru do/zo zahraničia > Vývoz tovaru do tretieho štátu > Postup platiteľa dane pri vývoze
Podľa § 47 zákona o DPH je oslobodené od dane dodanie tovaru, ktorý je odoslaný alebo prepravený predávajúcim alebo na jeho účet do miesta určenia na území tretieho štátu. Rovnako oslobodené od dane je dodanie tovaru, ktorý je odoslaný alebo prepravený kupujúcim alebo na jeho účet do miesta určenia na území tretieho štátu, ak kupujúci nemá v tuzemsku sídlo, miesto podnikania, prevádzkareň ani bydlisko, s výnimkou dodania tovaru, ktorý prepravil kupujúci za účelom vybavenia, zásobenia pohonnými látkami a potravinami výletných lodí, súkromných lietadiel alebo akýchkoľvek dopravných prostriedkov na súkromné použitie. Odoslanie alebo prepravenie tovaru do miesta určenia na území tretieho štátu je platiteľ dane povinný preukázať colným vyhlásením (v súčasnosti v elektronickej podobe), v ktorom je potvrdený colným orgánom výstup tovaru z územia Európskej únie a dokladom o odoslaní alebo preprave tovaru. Dokladom o odoslaní alebo preprave tovaru môže byť napr. CMR, lodný list, letecký nákladný list, karnet TIR a pod. Platiteľ musí mať colné vyhlásenie, v ktorom je potvrdený výstup tovaru z územia Európskej únie, najneskôr do konca šiesteho mesiaca nasledujúceho po skončení zdaňovacieho obdobia, v ktorom uplatnil oslobodenie od dane pri vývoze tovaru.
Otázka č.1 - Vývoz tovaru - doklady
Akými dokladmi platiteľ dane preukazuje vývoz tovaru z Európskej únie?
Platiteľ dane je povinný preukázať, že tovar opustil územie Európskej únie a to colným vyhlásením, v ktorom je colným orgánom potvrdený výstup tovaru z územia Európskej únie a dokladom o odoslaní alebo preprave tovaru.
Otázka č.2 – Vývoz tovaru do Švajčiarska
Slovenský platiteľ dane vyrobil výrobky, ktoré vyviezol zo Slovenska do Švajčiarska pre švajčiarskeho podnikateľa. Platiteľ dane má colné vyhlásenie o prepustení tovaru do režimu vývoz. Prepravu tovaru do Švajčiarska uskutočnil slovenský prepravca na účet dodávateľa tovaru. Slovenský platiteľ dane fakturuje túto dodávku s DPH alebo faktúru vystaví bez DPH?
Platiteľ dane vyhotoví faktúru švajčiarskemu podnikateľovi bez DPH a preukáže prepravu tovaru na územie tretieho štátu colným vyhlásením, v ktorom je potvrdený colným orgánom výstup tovaru z územia Európskej únie a dokladom o preprave tovaru.
Otázka č.3 – Vývoz tovaru do Ruska
Slovenský platiteľ dane dodal tovar rakúskej spoločnosti, pričom rakúska spoločnosť si objednala tovar pod rakúskym identifikačným číslom pre DPH. Rakúska spoločnosť dala pokyn platiteľovi dane, aby tovar dodal zo Slovenska priamo do Ruska. Slovenský platiteľ dane má colné vyhlásenie o prepustení tovaru do režimu vývoz. Prepravu tovaru zo Slovenska do Ruska uskutočnil slovenský dopravca a fakturoval túto prepravu slovenskému platiteľovi dane. Slovenský platiteľ dane fakturuje dodanie tovaru rakúskej spoločnosti bez DPH a uvádza toto dodanie v súhrnnom výkaze?
Platiteľ dane vyhotoví faktúru rakúskej spoločnosti bez DPH a preukáže prepravu tovaru na územie tretieho štátu colným vyhlásením, v ktorom je potvrdený colným orgánom výstup tovaru z územia Európskej únie a dokladom o preprave tovaru. Platiteľ dane uvedie vývoz tovaru v riadku 15 a v riadku 17 daňového priznania k dani z pridanej hodnoty. Tento zdaniteľný obchod platiteľ dane neuvedie do súhrnného výkazu, pretože nešlo o dodanie tovaru z tuzemska do iného členského štátu (preprava tovaru sa neskončila v inom členskom štáte, ale v treťom štáte).
Otázka č.4 – Vývoz tovaru do Ruska
Slovenský platiteľ dane A vyváža tovar z tuzemska do Ruska pre iného slovenského platiteľa dane B. Prepravu tovaru z tuzemska do Ruska uskutočňuje slovenský prepravca na účet slovenského platiteľa dane A. Jednotné colné vyhlásenie je vystavené na slovenského platiteľa dane A. Slovenský platiteľ dane A fakturuje túto dodávku tovaru pre iného slovenského platiteľa B s DPH alebo bez DPH?
Podľa § 47 ods. 1 zákona o DPH je oslobodené dodanie tovaru, ktorý je odoslaný alebo prepravený predávajúcim alebo na jeho účet do miesta určenia na území tretieho štátu. Ak slovenský platiteľ dane A – dodávateľ tovaru preukáže odoslanie tovaru v súlade s § 47 ods. 3 zákona o DPH a preprava tovaru z tuzemska do tretieho štátu bola vykonaná na jeho účet, potom sa na dodanie tovaru vzťahuje oslobodenie od dane v zmysle § 47 ods. 1 zákona o DPH. Skutočnosť, že je obchodný kontrakt dohodnutý medzi dvomi tuzemskými platiteľmi dane, nemá vplyv na uplatnenie oslobodenia od dane podľa tohto ustanovenia.
Otázka č.5 – Vývoz tovaru na Ukrajinu
Slovenský platiteľ dane výrobca potravín vyváža tovar zo Slovenska na Ukrajinu pre ukrajinského podnikateľa. Platiteľ dane má colné vyhlásenie o prepustení tovaru do režimu vývoz. Prepravu tovaru na Ukrajinu uskutočnil slovenský dopravca na účet dodávateľa tovaru. Slovenský platiteľ dane fakturuje túto dodávku s DPH alebo faktúru vystaví bez DPH?
Platiteľ dane vyhotoví faktúru ukrajinskému podnikateľovi bez DPH a preukáže prepravu tovaru na územie tretieho štátu colným vyhlásením, v ktorom je potvrdený colným orgánom výstup tovaru z územia Európskej únie a dokladom o preprave tovaru.
Otázka č.6 – Uvedenie vývozu tovaru v daňovom priznaní
Slovenský platiteľ dane vyváža tovar zo Slovenska do tretieho štátu, ktorý je oslobodený od dane podľa § 47 ods. 1 zákona o DPH. Kedy uvedie platiteľ dane vývoz tovaru v daňovom priznaní?
Pri tovare, ktorý je odoslaný alebo prepravený z tuzemska do miesta určenia na území tretieho štátu, ktorý je v zmysle § 47 ods.1 a 2 zákona o DPH oslobodený od dane, sa za deň dodania tovaru považuje deň výstupu tovaru z územia EÚ, ktorý je potvrdený colným úradom v colnom vyhlásení alebo v zjednodušenom colnom vyhlásení (§ 19 ods. 9 zákona o DPH). Platiteľ dane uvedie do daňového priznania vývoz tovaru (riadok 15 a 17 daňového priznania) v zdaňovacom období, keď došlo k dodaniu tovaru. Dňom dodania tovaru je deň výstupu tovaru z územia EÚ, ktorý je potvrdený colným úradom v colnom vyhlásení, prípadne v zjednodušenom colnom vyhlásení.
»Iné oslobodenie od dane v súvislosti s vývozom